BMS Cam

BMS Cam er en serie med britiske sylinderlåsrifler produsert av BMS Trading Ltd kamret for 5.56×45 mm patronen og som bruker STANAG-magasiner. Geværet ble introdusert i 1980, og produseres fremdeles i 2018. Våpenet har vært populært til jakt og sportskyting i Storbritannia, og har også blitt brukt noe av skarpskyttere i det britiske politiet og militæret, samt i noen amerikanske politiavdelinger.


== Teknisk ==
Navnet på geværet kommer fra den unike kam-mekanismen på sluttstykket som fungerer som en hevarm for kamring og primærutdrag med AR-type pipe. Med 8 låseklakker er hevarmsløftet på bare 22.5 grader, hvilket er veldig lite i forhold til mellom 60 og 90° som finnes på de fleste andre moderne sylinderlåsrifler. Det ble søkt om en patent på designet i 1988, men søknaden ble avslått i 1992 ettersom detaljer om designet hadde blitt offentliggjort av produsenten før søknaden ble sendt inn. Mekanismen spennes under låsing i likhet med Lee–Enfield, og avtrekkermekanismen har mange likheter med designet til Mauser K98k. Grunnet at tennstempelet er utformet på lignende måte som på Mauser K98k så har Cam-riflen slagtid i størrelsesområdet som en Mauser. Glidekassen har en relativt liten og trang utkasteråpning, hvilket skal gi glidekassen økt stivhet. Avtrekkervekten kan justeres med en sekskantnøkkel, og betjening av sikringen har lignende løsning som på M1 Garand. Avtrekksbøylen er overdimensjonert slik at våpenet kan brukes med hansker i kaldt vær.


== Varianter ==
I løpet av årene har BMS laget mange versjoner og oppgraderinger av riflen. De siste versjonene som selges per 2018 har alle karbonfiberskjefter. Muligheten for montering av sikter har også variert gjennom årene, fra å bare ha jernsikter på de første modellene, til ulike typer svalehaleskinner på senere modeller. Alle dagens modeller har integrert weaverskinne (ikke kompatibelt med picatinnymontasjer).

Series 1 (Mk1): Treskjefte med overskjefte. Bare jernsikter.
Series 2 (Mk2): Treskjefte med vektbesparende utskjæring bak og uten overskjefte. Avtagbar weaverskinne.
Series 3 (Mk3): Karbonfiberskjefte med lignende utforming som Mk2. Integrert weaverskinne i glidekassen.


=== Modellinjer ===
Milcam ble opprinnelig tilbudt med treskjefte, A2 flammedemper, kun med jernsikter og uten festemuligheter for kikkertsikte. Senere kom en "HB"-versjon (heavy barrel) med tung pipe og som var boret i glidekassen for kikkertfeste. Nåværende Milcam (2018) har integrert weaverskinne og karbonfiberskjefte.
Comcam er en mer kompakt karabinutgave med kortere pipe enn Milcam. Comcam kom også opprinnelig uten kikkertfeste.
Snicam: En skarpskytterutgave produsert med trangere toleranser. Snicam har alltid blitt levere uten jernsikter, og har alltid hatt en eller annen metode for å feste kikkertsikte. Nåværende Snicam (2018) har karbonfiberskjefte. Alle versjoner av Snicam har hatt skjefte med justerbar kolbelengde og høyde på  kinnstøtte. Snicam har en spesiell flammedemper, og har fra fabrikk blitt levert med forskjellige tofoter gjennom årene (f.eks. G3-type, Versa-pod- eller Atlas-type).
Covcam var en heldempet demonterbar versjon (engelsk takedown).
Polcam var en forenklet og billigere versjon av Snicam-skarpskytterriflen, og hadde skjefte uten justering for kolbelengde og høyden på kinnstøtten.


== Se også ==
Mossberg MVP
Remington Model 7615
Ruger American Rifle


== Referanser ==


== Eksterne lenker ==
Thames Valley Guns - The BMS CAM Rifle Arkivert 29. april 2016 hos Wayback Machine.